Document ID: 32013D0791

A TANÁCS HATÁROZATA
(2013. december 13.)
a Fúziósenergia-fejlesztési és ITER Európai Közös Vállalkozás létrehozásáról és részére kedvezmények nyújtásáról szóló 2007/198/Euratom határozat módosításáról
(2013/791/Euratom)
AZ EURÓPAI UNIÓ TANÁCSA,
tekintettel az Európai Atomenergia-közösséget létrehozó szerződésre és különösen annak 47. cikke harmadik és negyedik bekezdésére,
tekintettel az Európai Bizottság javaslatára,
mivel:
(1)
A Tanács a 2007/198/Euratom tanácsi határozattal (1) abból a célból hozta létre a Fúziósenergia-fejlesztési és ITER Európai Közös Vállalkozást (a továbbiakban: a Közös Vállalkozás), hogy az biztosítsa az Európai Atomenergia-közösség (Euratom) hozzájárulását az ITER Nemzetközi Fúziósenergia-fejlesztési Szervezethez és a „tágabb megközelítés” keretében Japánnal közösen folytatott tevékenységekhez, valamint hogy előkészítse és koordinálja egy demonstrációs fúziós reaktor és a kapcsolódó létesítmények megépítésének előkészítésére irányuló munkát.
(2)
A 2007/198/Euratom határozat meghatározta a Közös Vállalkozás számára a pénzügyi referenciaösszeget, valamint az ehhez az Euratom által nyújtandó teljes hozzájárulás indikatív összegét, amely hozzájárulást az Euratom-szerződés 7. cikke alapján elfogadott Euratom kutatási és képzési programokon keresztül kell nyújtani.
(3)
2010 márciusában az ITER kiépítési szakaszában, vagyis a 2007-2020-as időszakban a Közös Vállalkozás számára szükséges forrást 7 200 000 000 EUR-ban állapították meg (2008-as értéken). 2010 júliusában a Tanács (2008-as értéken) 6 600 000 000 EUR-ban állapította meg e hozzájárulás felső határát.
(4)
Az Európai Parlament és a Tanács a 2014-2020-as időszakra vonatkozó többéves pénzügyi keretben (2011-es értéken) 2 707 000 000 EUR-ban maximalizálta az ITER részére nyújtott Euratom-hozzájárulás összegét.
(5)
A 2007/198/Euratom határozatot módosítani kell annak érdekében, hogy az Euratom kutatási és képzési programjaiból való finanszírozás helyett lehetőség nyíljon a Közös Vállalkozás tevékenységeinek a 2014 -2020-as időszakra az Európai Unió általános költségvetéséből való finanszírozására.
(6)
Azon harmadik országoknak, amelyek az atomenergia-kutatás, és ezen belül a szabályozott magfúzió kutatása területén együttműködési megállapodást kötöttek az Euratommal saját kutatási programjaik és az Euratom programjai társításáról, hozzá kell járulniuk a Közös Vállalkozás tevékenységeinek finanszírozásához. Hozzájárulásaik összegét az Euratommal kötött együttműködési megállapodásokban kell meghatározni.
(7)
A nemzeti magfúziós laboratóriumokban kidolgozott 2012. évi magfúziós menetrend végső célkitűzése az ITER megtervezésének és felépítésének támogatása, továbbá a fúziós energia villamosenergia-forrásként való alkalmazhatóságának demonstrálása hozzávetőlegesen az évszázad közepéig. Ennélfogva a Közös Vállalkozásnak feladatai végrehajtása érdekében szoros munkakapcsolatot kell fenntartania a menetrendet végrehajtó európai szervezetekkel.
(8)
Mindezen felül helyénvaló a 2007/198/Euratom határozatot naprakésszé tenni az Unió pénzügyi érdekeinek védelmét szolgáló rendelkezések tekintetében.
(9)
Helyénvaló a 2007/198/Euratom határozat végrehajtásáról a Közös Vállalkozás által szolgáltatott információk alapján tájékoztatni az Európai Parlamentet és a Tanácsot.
(10)
A 2007/198/Euratom határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2007/198/Euratom határozat a következőképpen módosul:
1.
A 4. cikk a következőképpen módosul:
a)
az (1) bekezdés c) pontja helyébe a következő szöveg lép:
„c)
az 1. cikk (2) bekezdésének c) pontjában előírt feladatok tekintetében a Szerződés 7. cikke alapján elfogadott kutatási és képzési programokkal összhangban vagy a Tanács által elfogadott bármely más határozat révén.”;
b)
a (2) bekezdés a következő albekezdéssel egészül ki:
„Azon harmadik országok hozzájárulását, amelyek az atomenergia-kutatás, és ezen belül a szabályozott magfúzió kutatása területén együttműködési megállapodást kötöttek az Euratommal saját kutatási programjaik és az Euratom programjai társításáról, az Euratommal kötött megfelelő együttműködési megállapodásokban kell meghatározni.”;
c)
a (3) bekezdés helyébe a következő szöveg lép:
„(3) Az Euratom hozzájárulása a Közös Vállalkozáshoz a 2014-2020 közötti időszakra (folyó értéken) 2 915 015 000 EUR.”;
d)
a (4) bekezdést el kell hagyni.
2.
A szöveg a következő cikkekkel egészül ki:
„5a. cikk
Az Unió pénzügyi érdekeinek védelme
(1) A Bizottság megfelelő intézkedéseket hoz annak biztosítására, hogy az e határozat alapján finanszírozott tevékenységek végrehajtása során az Unió pénzügyi érdekei védelemben részesüljenek a csalás, korrupció és más jogellenes cselekmények elleni megelőző intézkedések alkalmazása, hatásos ellenőrzések, valamint szabálytalanság feltárása esetén a jogtalanul kifizetett összegek visszafizettetése és szükség esetén hatékony, arányos és visszatartó erejű szankciók révén.
(2) A Bizottság vagy annak képviselői, valamint a Számvevőszék jogosult a dokumentumok alapján és helyszíni ellenőrzések és vizsgálatok formájában ellenőrzéseket végezni - az e határozat alapján az Euratom forrásaiból támogatott kedvezményezetteknél, illetve az Euratom forrásaiból finanszírozott vállalkozóknál, alvállalkozóknál és más harmadik feleknél.
(3) A 883/2013/EU, Euratom európai parlamenti és tanácsi rendeletben (2) és a 2185/96/Euratom, EK tanácsi rendeletben (3) megállapított rendelkezéseknek és eljárásoknak megfelelően az Európai Csalás Elleni Hivatal (OLAF) vizsgálatokat, ezen belül helyszíni és egyéb ellenőrzéseket végezhet annak megállapítása érdekében, hogy az Unió pénzügyi érdekei sérültek-e az e határozat alapján történő finanszírozásról szóló megállapodással, döntéssel vagy szerződéssel kapcsolatos csalás, korrupció vagy bármely egyéb jogellenes tevékenység révén.
A (2) bekezdésben és e bekezdés első albekezdésében foglalt rendelkezéseket nem érintve az e határozat végrehajtása keretében harmadik országokkal és nemzetközi szervezetekkel kötött együttműködési megállapodásokban, valamint az e határozat végrehajtása keretében létrejött szerződésekben, megállapodásokban és határozatokban kifejezetten rendelkezni kell arról, hogy a Bizottság, a Számvevőszék és az OLAF ellenőrzéseket, helyszíni és egyéb vizsgálatokat végezhet.
5b. cikk
Félidős felülvizsgálat
A Bizottság a Közös Vállalkozás által szolgáltatott információk alapján legkésőbb 2017. december 31-ig jelentést terjeszt az Európai Parlament és a Tanács elé az e határozat végrehajtása terén elért eredményekről. E jelentésben ismertetni kell a 2. cikkben említett Euratom-hozzájárulás felhasználásának eredményeit kötelezettségvállalások és kiadások tekintetében.
(2) Az Európai Parlament és a Tanács 883/2013/EU, Euratom rendelete (2013. szeptember 11.) az Európai Csalás Elleni Hivatal (OLAF) által lefolytatott vizsgálatokról, valamint az 1073/1999/EK európai parlamenti és tanácsi rendelet és az 1074/1999/Euratom tanácsi rendelet hatályon kívül helyezéséről (HL L 248., 2013.9.18., 1.o.)." 						
(3) A Tanács 2185/96/Euratom, EK rendelete (1996. november 11.) az Európai Közösségek pénzügyi érdekeinek csalással és egyéb szabálytalanságokkal szembeni védelmében a Bizottság által végzett helyszíni ellenőrzésekről és vizsgálatokról (HL L 292., 1996.11.15., 2. o.).”" 						
2. cikk
Hatálybalépés
Ez a határozat az Európai Unió Hivatalos Lapjában történő kihirdetését követő harmadik napon lép hatályba.
Ezt a határozatot 2014. január 1-jétől kell alkalmazni.
3. cikk
Címzettek
Ennek a határozatnak a tagállamok a címzettjei.
Kelt Brüsszelben, 2013. december 13-án.

Labels: 18
15
14
5